עמית מן

עמית מן (19 בפברואר 2001 – 7 באוקטובר 2023) הייתה פרמדיקית ישראלית שנרצחה בקיבוץ בארי בטבח שבעה באוקטובר. במהלך המתקפה טיפלה בפצועים במרפאה בקיבוץ בארי. על גבורתה הוענק לה אות נשיא המדינה לגבורה אזרחית.

 ביוגרפיה 
נולדה ב-2001 בנתיבות כבת זקונים אחרי 4 אחיות גדולות, לדוד ורחל מן. אביה חלה כשהייתה בת 9 בסרטן, וטופל בהוספיס בית במשך חמש וחצי שנים עד לפטירתו. המפגש עם הצוותים הרפואיים קרב אותה לתחום הרפואה. בגיל 15 החלה להתנדב בנוער מד"א. מאחר שלא גויסה לצה"ל בשל פטור רפואי, המשיכה בשירות לאומי במגן דוד אדום, שם עברה קורס פרמדיקים (קפ"מ). חודשיים לפני מותה קיבלה את תפקיד המדריכה הראשית בקורס פרמדיקים במרחב נגב, באוניברסיטת בן-גוריון בבאר שבע. עמית הייתה המדריכה הראשית הצעירה ביותר בישראל. היא תכננה להתחיל לימודי רפואה.

בנוסף עסקה כתחביב בשירה ובמשחק. בגיל 16 השתתפה בפרויקט של אורן כהן, שחקן תיאטרון באר שבע, שיתוף פעולה של התיאטרון עם העיר נתיבות. עמית קיבלה את התפקיד הראשי במחזמר "האסופית", יחד עם השחקן אור אדרי.

בגיל 17 ניגשה לאודישנים לתוכניות ריאליטי השירה "רואים את הקול". היא עברה את האודישנים אבל פרשה בהמשך כי התוכנית התנגשה עם קורס פרמדיקים שעשתה באותו זמן. את קורס הפרמדיקים היא סיימה כמצטיינת.

ב-2022, התקבלה לעבוד בקיבוץ בארי כפרמדיקית כוננית.

פעילותה ביום המתקפה
בבוקר הטבח, הייתה מן כוננית בקיבוץ. בן זוגה, אופיר פרץ, גם הוא פרמדיק במד"א, ששהה בדירתה, יצא עם הישמע האזעקות למשמרת בנתיבות. מן לא נסעה עימו לנתיבות כדי להישאר בקיבוץ בשעת החירום, והסתתרה בממ"ד הדירה בקיבוץ.

בשלב מסוים עמית הוזעקה למרפאת השיניים על מנת לקלוט פצועים מכיתת הכוננות של הקיבוץ. כבר בדרכה למרפאה החלה לטפל בפצועים שמצאה בשבילי הקיבוץ, ולמשוך אותם למרפאה.

במרפאת הקיבוץ טיפלה בפצועים לצד אחות הקיבוץ, נירית הונוולד-קורנפלד. בהמשך הצטרף אליהן לטיפול בפצועים גם חבר הקיבוץ ד"ר דניאל לוי, שם פעלו במשך שעות. במהלך הטיפולים עמדה בקשר עם מוקד מד"א וניסתה להזעיק סיוע רפואי, אולם נענתה כי בארי הוגדר כאזור מלחמה שלא ניתן להגיע אליו. גם כשנגמר הציוד הרפואי, הוסיפה לנסות ולעודד את הפצועים.

מאותו רגע הם לא יכלו לצאת משם. 50 מטר ממרפאת השיניים המחבלים השתלטו על גן ילדים והפכו אותו למפקדה. המחבלים ידעו שיש במרפאה צוותי רפואה ופצועים וניסו לפרוץ פנימה. שניים מחברי כיתת הכוננות, שחר צמח ואיתן חדד, עמדו בדלתות עם רובי ה-M-16 שלהם. במשך שבע שעות הצליחו שחר ואיתן להרוג לפחות עשרה מחבלים ולהרחיק מחבלים אחרים. תוך כדי, היא מקבלת בקשות עזרה בקבוצת הווטסאפ של הקיבוץ והיא נותנת להם הוראות מרחוק.

הפצוע ששרד, יאיר אביטל, סיפר למשפחה, שכאשר לא היה לה יותר איך לטפל בו מבחינה רפואית כי הוא היה זקוק לחדר ניתוח ומנות דם, היא המשיכה ללטף ולעודד אותו.

בשעה 13:50 כתבה מן למשפחתה כי לחברי כיתת הכוננות שהגנו על המרפאה מפני המחבלים נגמרה התחמושת. בהמשך חדרו המחבלים למרפאה. מן נורתה ברגלה, הספיקה לשים לעצמה חוסם עורקים, אולם בהמשך נורתה בראשה. מהמרפאה ניצלו רק האחות ופצוע נוסף.

במשך כל השעות האלה הייתה עמית בקשר שוטף בוואטסאפ עם אמה ואחיותיה. הן ניסו להשיג לה עזרה בדרכים שונות, ללא הועיל. בדקות האחרונות לחייה הספיקה להיפרד מאימה ואחיותיה. בשיחה האחרונה עם אחותה חביבה היא אמרה לה "ירו בי, אני לא אשרוד את זה. הם רצחו את כולם".

באוקטובר 2024 הוכרז כי יוענק לה אות נשיא המדינה לגבורה אזרחית, כמו גם לנירית הונוולד-קורנפלד ולד"ר דניאל לוי, שטיפלו יחד איתה בפצועים במרפאה.

הנצחה
ממוזער|שמאל|גרפיטי מאת "גרפיטיול", עם דיוקניהם של ארבעה גיבורים אזרחיים: עמית מן (משמאל), ענר שפירא, עווד דראושה ובן שמעוני.

לאחר מותה הופץ ברשתות החברתיות ביצועה לשיר "שום דבר לא יפגע בי", כמו גם אודישן שעשתה לתוכנית הריאליטי "רואים את הקול". להקת כנסיית השכל הקליטו גרסה מחודשת לשיר "שום דבר לא יפגע בי" בה שולבה הקלטתה. בהמשך, הופיעה הלהקה עם הגרסה המשלבת את הקלטתה של מן, בטקס הזיכרון הלאומי במלאת שנה לטבח. שיר לזכרה, בשם "מלאכית שלי" נכלל באלבום "קולות המלאכים - Vol. 1".

קבוצת גרפיטיול הנציחה את מן בציור קיר בתל אביב של דיוקנותיהם של ארבעה גיבורים שהצילו חיי אדם במהלך טבח השבעה באוקטובר.

"גיבורה של החיים" - הרצאה מעוררת השראה ועוצמתית המועברת על ידי אחותה הגדולה של עמית, רות כהן.

"אחותי הקטנה הענקית"  - הרצאת השראה מרגשת ומעצימה המועברת על ידי חביבה איציקזון, אחותה הבכורה של עמית

שמה של מן הונצח על גבי אמבולנס שנתרם לזכר אנשי מד"א שנרצחו בשבעה באוקטובר. בקיבוץ בארי הוכנס ספר תורה לעילוי נשמתה.

בית ספר טיפולי ייחודי בארץ, בפרדס חנה, נקרא על שמה.

מרכז הסימולטורים הלאומי ב נקרא על שמה של עמית מן.

 קישורים חיצוניים 

דף נחיתה להרצאה "אחותי הקטנה הענקית" https://www.amit-man.we-art.co.il/

הערות שוליים

קטגוריה:נתיבות: אישים
קטגוריה:חללי הטבח בבארי
קטגוריה:נשים במלחמת חרבות ברזל
קטגוריה:נשים ברפואה
קטגוריה:מעוטרי אות נשיא המדינה לגבורה אזרחית
קטגוריה:מצילים בטבח שבעה באוקטובר
קטגוריה:אישים הקבורים בנתיבות
קטגוריה:ישראליות שנולדו ב-2001
קטגוריה:ישראלים שנולדו ב-2001
קטגוריה:ישראליות שנפטרו ב-2023
קטגוריה:ישראלים שנפטרו ב-2023